Ehdotus NEUVOSTON PÄÄTÖS pyörillä varustettuihin ajoneuvoihin ja niihin asennettaviin ja/tai niissä käytettäviin varusteisiin ja osiin sovellettavien maailmanlaajuisten teknisten sääntöjen vahvistamista koskevan sopimuksen (”rinnakkaissopimus”) tekemisestä 31 päivänä tammikuuta 2000 tehdyn neuvoston päätöksen 2000/125/EY muuttamisesta /* COM/2012/0201 final - 2012/0098 (NLE) */





PERUSTELUT 1. EHDOTUKSEN TAUSTA · Ehdotuksen perustelut ja tavoitteet Yhdistyneiden kansakuntien Euroopan talouskomissio UNECE laatii kansainvälisellä tasolla yhdenmukaistettuja vaatimuksia, joiden tarkoituksena on poistaa kaupan tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen kaupasta ja varmistaa tällaisten ajoneuvojen osalta korkeatasoinen turvallisuus ja ympäristönsuojelu. Tämän ehdotuksen tarkoituksena on yksinkertaistaa ja nopeuttaa menettelyä, jota komissio käyttää äänestäessään unionin puolesta UNECE:n säännöistä, mikä nopeuttaisi kyseisten sääntöjen hyväksymistä UNECE:ssa. Asia on tärkeä, sillä ajoneuvojen tyyppihyväksyntään sovellettava EU:n järjestelmä nojaa yhä enemmän UNECE:n sääntöihin, joilla korvataan EU:n lainsäädäntöä (ks. yleisestä turvallisuudesta annettu asetus (EY) N:o 661/2009[1]). Kun lainsäädännön antaminen nopeutuu, pystytään reagoimaan nopeammin alan toimijoiden esittämiin sääntelyä koskeviin pyyntöihin. Neuvoston päätöksen 97/836/EY antamisen jälkeen perussopimuksiin tehdyt muutokset ja etenkin Euroopan unionin toiminnasta tehty sopimus ovat merkittävällä tavalla muuttaneet sitä päätöksentekomenettelyä, jota on noudatettava, kun unioni vahvistaa kantansa, jonka mukaan se äänestää UNECE:n sääntöjen vahvistamisesta ja tekee unionin ja kansainvälisten järjestöjen välisiä sopimuksia, minkä vuoksi kyseiset päätökset on tarpeen linjata uusien menettelyjen mukaiseksi. Tällä ehdotuksella halutaan sen vuoksi linjata neuvoston päätös 2000/125/EY niiden kansainvälisiä sopimuksia koskevien päätöksentekomenettelyjen mukaiseksi, jotka Euroopan unionin toiminnasta tehdyssä sopimuksessa (SEUT-sopimuksessa) vahvistetaan. · Yleinen tausta Euroopan unioni on pyörillä varustettuihin ajoneuvoihin ja niihin asennettaviin ja/tai niissä käytettäviin varusteisiin ja osiin sovellettavien maailmanlaajuisten teknisten sääntöjen vahvistamista koskevan sopimuksen (”rinnakkaissopimus”) tekemisestä 31. tammikuuta 2000 tehdyllä neuvoston päätöksellä 2000/125/EY[2] liittynyt rinnakkaissopimukseen Yhdistyneiden kansakuntien Euroopan talouskomission, jäljempänä ’UNECE’, yhteydessä. Päätöstä olisi muutettava, jotta se olisi niiden muutosten mukainen, joita SEUT-sopimuksen myötä on tehty päätöksentekomenettelyyn, jota on noudatettava, kun unioni vahvistaa kantansa, joka mukaan se äänestää UNECE:n sääntöjen vahvistamisesta ja tekee unionin ja kansainvälisten järjestöjen välisiä sopimuksia. · Voimassa olevat aiemmat säännökset Pyörillä varustettuihin ajoneuvoihin ja niihin asennettaviin ja/tai niissä käytettäviin varusteisiin ja osiin sovellettavien maailmanlaajuisten teknisten sääntöjen vahvistamista koskevan sopimuksen (”rinnakkaissopimus”) tekemisestä 31. tammikuuta 2000 tehdyllä neuvoston päätöksellä 2000/125/EY[3] unioni liittyi rinnakkaissopimukseen. · Johdonmukaisuus suhteessa unionin muuhun politiikkaan ja muihin tavoitteisiin Ehdotus on johdonmukainen suhteessa SEUT-sopimuksen 217 artiklan mukaisiin yhteisen kauppapolitiikan tavoitteisiin. Osallistumalla UNECE:n työhön unioni auttaa ajoneuvoihin liittyvien teknisten sääntöjen kansainvälistä yhdenmukaistamista, mikä helpottaa moottoriajoneuvojen kansainvälistä kauppaa. Vuoden 1958 sopimus on tässä suhteessa olennainen, sillä sen ansiosta valmistajat voivat toimia yhteisten tyyppihyväksyntämääräysten pohjalta ja tietävät, että useat eri maat eri maanosissa hyväksyvät niiden tuotteet oman lainsäädäntönsä mukaisina. Kansainvälinen säännösten yhdenmukaistaminen onkin yksi tehokkaimmista keinoista torjua kaupan esteitä. 2. INTRESSITAHOJEN KUULEMINEN JA VAIKUTUSTEN ARVIOINTI · Intressitahojen kuuleminen Tätä ehdotusta laatiessaan Euroopan komissio on kuullut eri sidosryhmiä moottoriajoneuvoja käsittelevän teknisen komitean puitteissa. · Vaikutusten arviointi Tämä ehdotus ei edellyttänyt vaikutustenarviointia. 3. Ehdotukseen liittyvät oikeudelliset näkökohdat · Ehdotetun toimen lyhyt kuvaus Ehdotuksella on tarkoitus muuttaa neuvoston päätöstä 2000/125/EY, jotta se olisi niiden muutosten mukainen, joita SEUT-sopimuksen myötä on tehty päätöksentekomenettelyyn, jota on noudatettava, kun unioni vahvistaa kantansa, jonka mukaan se äänestää UNECE:n sääntöjen vahvistamisesta ja tekee unionin ja kansainvälisten järjestöjen välisiä sopimuksia. · Oikeusperusta Koska muutettavan neuvoston säädöksen oikeusperusta oli Euroopan yhteisön perustamissopimuksen 95 ja 133 artikla yhdessä 300 artiklan 2 kohdan ensimmäisen virkkeen ja 300 artiklan 3 kohdan toisen alakohdan kanssa, tämän ehdotuksen oikeusperusta on Euroopan unionin toiminnasta tehdyn sopimuksen 207 artiklan 3 kohta yhdessä 218 artiklan 6 kohdan a alakohdan v alakohdan kanssa. · Toissijaisuusperiaate Ainoastaan unioni voi äänestää puoltavasti, kun kyse on UNECE:n sääntöluonnosten kaltaisista kansainvälisistä oikeudellisista asiakirjoista ja niiden sisällyttämisestä moottoriajoneuvojen tyyppihyväksyntää koskevaan unionin järjestelmään. Näin paitsi torjutaan sisämarkkinoiden hajanaistumista myös huolehditaan siitä, että koko EU:ssa sovelletaan samantasoisia työterveys- ja työturvallisuusnormeja. Samalla saadaan mittakaavaetuja, kun tuotteita voidaan valmistaa koko Euroopan ja jopa kansainvälisille markkinoille sen sijaan, että niitä pitäisi räätälöidä kansallisen tyyppihyväksynnän saamiseksi jokaisessa jäsenvaltiossa. Ehdotus on näin ollen toissijaisuusperiaatteen mukainen. · Suhteellisuusperiaate Ehdotus on suhteellisuusperiaatteen mukainen, sillä siinä ei ylitetä sitä, mikä on sen tavoitteiden eli sisämarkkinoiden sujuvan toiminnan sekä korkeatasoisen yleisen turvallisuuden ja suojelun saavuttamiseksi tarpeen. · Sääntelytavan valinta Ehdotettu sääntelytapa: neuvoston päätös. Neuvoston päätöstä pidetään asianmukaisena sääntelytapana, sillä se on linjassa SEUT-sopimuksen 218 artiklan 6 kohdan vaatimusten kanssa. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. LISÄTIEDOT · Euroopan talousalue Ehdotettava säädös ei ole Euroopan talousalueen kannalta merkityksellinen, minkä vuoksi sitä ei pitäisi ulottaa kattamaan myös Euroopan talousalue. 2012/0098 (NLE) Ehdotus NEUVOSTON PÄÄTÖS pyörillä varustettuihin ajoneuvoihin ja niihin asennettaviin ja/tai niissä käytettäviin varusteisiin ja osiin sovellettavien maailmanlaajuisten teknisten sääntöjen vahvistamista koskevan sopimuksen (”rinnakkaissopimus”) tekemisestä 31 päivänä tammikuuta 2000 tehdyn neuvoston päätöksen 2000/125/EY muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 3 kohdan ja 218 artiklan 6 kohdan a alakohdan v alakohdan, ottaa huomioon Euroopan komission ehdotuksen, ottaa huomioon Euroopan parlamentin puoltavan lausunnon[4] sekä katsoo seuraavaa: (1) Euroopan unioni on pyörillä varustettuihin ajoneuvoihin ja niihin asennettaviin ja/tai niissä käytettäviin varusteisiin ja osiin sovellettavien maailmanlaajuisten teknisten sääntöjen vahvistamista koskevan sopimuksen (”rinnakkaissopimus”) tekemisestä 31 päivänä tammikuuta 2000 tehdyllä neuvoston päätöksellä 2000/125/EY[5] liittynyt rinnakkaissopimukseen Yhdistyneiden kansakuntien Euroopan talouskomission, jäljempänä ’UNECE’, yhteydessä. (2) Puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetulla Euroopan parlamentin ja neuvoston direktiivillä 2007/46/EY (Puitedirektiivi)[6] korvattiin jäsenvaltioiden hyväksymisjärjestelmät unionin hyväksymisjärjestelmällä ja vahvistettiin yhdenmukaiset puitteet, jotka sisältävät ne hallinnolliset määräykset ja yleiset tekniset vaatimukset, joita sovelletaan kaikkiin uusiin ajoneuvoihin, järjestelmiin, osiin ja erillisiin teknisiin yksiköihin. Kyseisellä direktiivillä sisällytettiin UNECE:n säännöt ajoneuvojen tyyppihyväksyntää koskevaan EU:n järjestelmään joko tyyppihyväksyntää koskevina vaatimuksina tai EU:n lainsäädännön vaihtoehtoina. Sitten direktiivin 2007/46/EY antamisen UNECE:n säännöillä on yhä enemmän korvattu ajoneuvojen tyyppihyväksyntää koskevaa EU:n lainsäädäntöä. (3) Päätöksen 97/836/EY tekemisen jälkeen perussopimuksiin tehdyt muutokset ja etenkin Euroopan unionin toiminnasta tehty sopimus ovat merkittävällä tavalla muuttaneet sitä päätöksentekomenettelyä, jota unionin ja kansainvälisten järjestöjen välisiä sopimuksia tehtäessä on noudatettava, minkä vuoksi päätös 2000/125/EY on tarpeen linjata uusien menettelyjen mukaiseksi. (4) Menettely, jolla vahvistetaan unionin Yhdistyneissä kansakunnissa esittämä kanta, olisi sekin linjattava perussopimuksessa vahvistetun menettelyn mukaiseksi, ja siksi on syytä noudattaa Euroopan unionin toiminnasta tehdyn sopimuksen 218 artiklan 9 kohdassa vahvistettua menettelyä. (5) Päätöstä 2000/125/EY olisi sen vuoksi muutettava, ON HYVÄKSYNYT TÄMÄN PÄÄTÖKSEN: 1 artikla Muutetaan päätös 2000/125/EY seuraavasti: (1) Muutetaan 5 artikla seuraavasti: a) Korvataan 1 kohta seuraavasti: ”1. Unioni äänestää maailmanlaajuisen teknisen sääntöehdotuksen tai säännön muutosehdotuksen vahvistamisen puolesta, jos unionin puoltavasta äänestä rinnakkaista teknistä sääntöä koskevalle ehdotukselle on päätetty perussopimuksen 218 artiklan 9 kohdassa määrätyn menettelyn mukaisesti.” b) Korvataan 3 kohta seuraavasti: ”3. Unionin kannasta, joka koskee säännön sisällyttämistä maailmanlaajuisiksi säännöiksi ehdolla olevien teknisten sääntöjen luetteloon ja tällaisen sisällyttämisen uudelleenvahvistamista tai sopimuspuolten välisten riita-asioiden ratkaisemista, päätetään direktiivin 2007/46/EY 39 artiklan 9 kohdassa säädetyn menettelyn mukaisesti.” (2) Korvataan 6 artikla seuraavasti: ”6 artikla 1. Unioni äänestää rinnakkaissopimusta koskevan muutosehdotuksen puolesta, jos muutosehdotus on hyväksytty perussopimuksen 218 artiklan 6 kohdan a alakohdan v alakohdassa määrätyn menettelyn mukaisesti. Jos menettelyä ei ole saatettu loppuun ennen äänestyksen suorittamista, komissio äänestää unionin puolesta kyseistä muutosta vastaan. 2. Päätös ilmoittaa rinnakkaissopimusta koskevan muutoksen vastustamisesta annetaan direktiivin 2007/46/EY 39 artiklan 9 kohdassa säädetyn menettelyn mukaisesti.” 2 artikla Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. 3 artikla Komissio ilmoittaa tästä päätöksestä Yhdistyneiden kansakuntien pääsihteerille. Tehty Brysselissä Neuvoston puolesta Puheenjohtaja [1] Euroopan parlamentin ja neuvoston asetus (EY) N:o 661/2009, annettu 13. heinäkuuta 2009, moottoriajoneuvojen, niiden perävaunujen sekä niihin tarkoitettujen järjestelmien, osien ja erillisten teknisten yksiköiden yleiseen turvallisuuteen liittyvistä tyyppihyväksyntävaatimuksista (EUVL L 200, 31.7.2009). [2] EYVL L 35, 10.2.2000, s. 12. [3] EYVL L 35, 10.2.2000, s. 12. [4] EUVL (…) (ei vielä julkaistu). [5] EYVL L 35, 10.2.2000, s. 12. [6] EUVL L 263, 24.2.2011, s. 1.